West Bengal Storm: কালবৈশাখীর দাপটে বহু এলাকা তছনছ, ব্যাপক ক্ষতি উত্তর থেকে দক্ষিণে

কলকাতা টিভি ওয়েব ডেস্ক: চৈত্র সংক্রান্তিতে কালবৈশাখী ঝড়ে লন্ডভন্ড হয়েছে রাজ্যের বেশ কয়েকটি এলাকা। উত্তরবঙ্গের বিস্তীর্ণ এলাকা ছাড়াও দক্ষিণবঙ্গেও ঝড়ের তাণ্ডবে ব‍্যাপক ক্ষতিগ্রস্ত হয়েছে কালনার পূর্বস্থলী।

বৃহস্পতিবার রাতে কালচিনি ব্লকের রাজাভাতখাওয়া এলাকার কালকূটে ঝড়ে ব‍্যাপক ক্ষয়ক্ষতি হয়। অনেকের ঘরের টিন উড়ে যায়। অনেকের ঘরের উপর গাছ ভেঙে পড়ে। বিভিন্ন জায়গায় ইলেকট্রিক খুঁটি ভেঙে পড়ে যাওয়ায় বহু জায়গায় বিদ‍্যুৎ চলে যায়। কালবৈশাখী ঝড়ে ব‍্যাপক ক্ষতি হয়েছে আলিপুরদুয়ার জেলার কুমারগ্ৰাম ব্লকে। গাছ ভেঙে চাপা পড়ে মৃত্যু হয় এক মহিলার। আহত হয়েছেন বেশ কয়েকজন। আরও অনেক জায়গায় গাছ ভেঙে পড়েছে। অনেক ইলেকট্রিক খুঁটি ভেঙে পড়েছে। বহু মানুষের ঘরের উপর বড় বড় গাছের মোটা ডাল ভেঙে পড়েছে।

আরও পড়ুন: Alipurduar Wild Elephant: বুনো দাঁতালের হানায় লণ্ডভণ্ড আলিপুরদুয়ার জংশন, মৃত ১

জেলার শামুকতলা, মহাকালগুঁড়ি এলাকাও কালবৈশাখী ঝড়ে লন্ডভন্ড হয়ে যায়। বহু মানুষের ঘরে গাছ পড়েছে। ২ জন আহত হয়েছেন।

ঝড়ে বিধ্বস্ত এলাকা

এদিকে, কালনার পূর্বস্থলীর পাটুলিতে কালবৈশাখীর দাপটে উড়ে গেল ঘরের চাল। শিকড় উপড়ে পড়ে গিয়েছে গাছ। পাটুলি পঞ্চায়েতের পাটুলি এলাকায় গতকাল সন্ধ্যায়  কালবৈশাখীর ঝড়ে উড়ল বেশ কয়েকটি বাড়ির চাল। স্থানীয় পঞ্চায়েত প্রধানের বাড়িও ক্ষতিগ্রস্ত হয় ঝড়ে। শুক্রবার স্থানীয় পঞ্চায়েত প্রধান ক্ষতিগ্রস্ত বাড়ির মালিকদের সাহায্য করা হবে বলে জানান। তীব্র ঝড়ে ভেঙেছে বেশ কিছু গাছের ডাল এবং একই সঙ্গে ছিঁড়েছে বিদ্যুতের তারও। ক্ষতিগ্রস্তরা চাইছেন অবিলম্বে সাহায্য করুক পঞ্চায়েত।